《杂曲歌辞。舞马千秋万岁乐府词》
唐代·张说

金天诞圣千秋节，玉醴还分万寿觞。试听紫骝歌乐府，

何如騄骥舞华冈。连骞势出鱼龙变，蹀躞骄生鸟兽行。

岁岁相传指树日，翩翩来伴庆云翔。

圣王至德与天齐，天马来仪自海西。腕足齐行拜两膝，

繁骄不进蹈千蹄。髤髵奋鬣时蹲踏，鼓怒骧身忽上跻。

更有衔杯终宴曲，垂头掉尾醉如泥。

远听明君爱逸才，玉鞭金翅引龙媒。不因兹白人间有，

定是飞黄天上来。影弄日华相照耀，喷含云色且徘徊。

莫言阙下桃花舞，别有河中兰叶开。

作者简介：张说(667年～730年) 唐代文学家，诗人，政治家。字道济，一字说之。原籍范阳（今河北涿县），世居河东（今山西永济），徙家洛阳。